钦定古今图书集成/明伦汇编/氏族典/第213卷 > 《四川总志》 > 何尚之
## 钦定古今图书集成/明伦汇编/氏族典/第213卷 > 《四川总志》 > 何尚之

按《宋书何尚之传》，“尚之字彦德，庐江灊人。少时颇轻
薄，好摴蒲。既长，折节蹈道，以操立见称。家贫，起为临
津令。高祖领征南将军，补府主簿，从征长安，以公事
免。还都。以从征之劳，赐爵都乡侯。少帝即位，为庐陵
王义真车骑谘议参军。义真被废，入为中书侍郎。太
祖即位，出为临川内史，入为黄门侍郎，尚书吏部郎，
左卫将军，父忧去职，服阕，复为左卫，领太子中庶子，
迁侍中，寻改领游击将军，为丹阳尹，徙为祠部尚书，
领国子祭酒，迁吏部尚书，国子学建，领国子祭酒，又
领建平王师，徙中书令中护军。元嘉二十三年迁尚
书右仆射，加散骑常侍，迁左仆射，领汝阴王师。”二十
八年转尚书令，领太子詹事。二十九年致仕，诏书敦
劝，复摄职。元凶弑立，进位司空，领尚书令。世祖即位，
复为尚书令，领吏部，迁侍中、左光禄大夫，领护军将
军。寻辞护军，加特进，复以本官领尚书令。大明二年，
以为左光禄、开府仪同三司，复以本官领中书令。四
年，薨于位，时年七十九。追赠司空，侍中、中书令如故。
谥曰简穆公。